A Bizottság 1081/2001/EK rendelete
(2001. június 1.)
az 1476/95/EK, 1963/79/EGK és 2768/98/EK rendeletek módosításáról és a tagállamok és a Bizottság között a zsírokra és olajokra vonatkozó információcseréről szóló 205/73/EGK rendelet hatályon kívül helyezéséről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 2826/2000/EK rendelettel [1] módosított, az olaj- és zsírpiac közös szervezésének létrehozásáról szóló, 1966. szeptember 22-i 136/66/EGK tanácsi rendeletre [2] és különösen annak 2. cikke (2) bekezdésére, 12a. cikkére és 20a. cikke (7) bekezdésére,
mivel:
(1) A legutóbb az 1058/87/EGK rendelettel [3] módosított, a tagállamok és a Bizottság között a zsírokra és olajokra vonatkozó információcseréről szóló, 1973. január 25-i 205/73/EGK bizottsági rendelet [4] rendelkezései kevés kivételtől eltekintve már nem érvényesek. Ezért ezt a rendeletet hatályon kívül kell helyezni, és a kereskedelemre és termelési visszatérítésre vonatkozó információcseréről szóló 4. és 5. cikket be kell építeni az olívaolajra vonatkozó behozatali engedélyek rendszerére alkalmazandó különleges részletes szabályok megállapításáról szóló, 1995. június 28-i 1476/95/EK bizottsági rendeletbe [5], és a legutóbb az 1458/89/EGK rendelettel [6] módosított, az egyes tartósított élelmiszerek előállítása során használt olívaolajra alkalmazandó termelési visszatérítésre vonatkozó részletes szabályok megállapításáról szóló, 1979. szeptember 6-i 1963/79/EGK bizottsági rendeletbe [7].
(2) Az olívaolaj különböző kategóriáira vonatkozó piaci árak nyomon követése nélkülözhetetlen annak megítéléséhez, hogy kell-e alkalmazni az olívaolaj magánraktározásának támogatási rendszeréről szóló, 1998. december 21-i 2768/98/EK bizottsági rendeletet [8].
(3) Az e rendeletben előírt rendelkezések összhangban vannak az Olaj- és Zsírpiaci Irányítóbizottság véleményével,
ELFOGADTA EZT A RENDELETET:
1. cikk
(1) Az 1476/95/EK rendelet az 1. cikk után a következő cikkel egészül ki:
"1a. cikk
(1) A tagállamok értesítik a Bizottságot azokról a mennyiségekről, amelyekre behozatali vagy kiviteli engedélyeket állítottak ki, megadva a mennyiségek részletes adatait, valamint - a 2. cikk (1) bekezdésében említett esetekben - a behozatal származását:
a) a 136/66/EGK rendelet 1. cikke (2) bekezdésének c) pontjában felsorolt termékek esetében minden hónap legkésőbb 5. és 20. napján az azt megelőző kéthetes időszak vonatkozásában;
b) a fenti rendelet 1. cikke (2) bekezdésének d) és e) pontjában felsorolt termékek esetében minden gazdasági év végét követő első hónap folyamán.
Amennyiben egy tagállam úgy ítéli meg, hogy az ott benyújtott engedélyek iránti kérelmekben feltüntetett mennyiségek behozatala vagy kivitele piaci zavarral fenyeget, haladéktalanul tájékoztatja erről a Bizottságot, a már meghatározott módon jelezve azokat a mennyiségeket, amelyekre igényeltek, de nem állítottak ki vagy nem fogadtak el engedélyeket, és amelyekre az éppen aktuális kéthetes időszakban kiadtak engedélyeket.
(2) E cikk alkalmazásában:
a) "minden hónap 5. napját megelőző kéthetes időszak": a megjelölt időpontot megelőző hónap 16. napja és a hónap vége közötti időszak;
b) "minden hónap 20. napját megelőző kéthetes időszak": az adott hónap első napja és 15. napja közötti időszak."
(2) Az 1963/79/EGK rendelet a 2. cikk után a következő 2a. cikkel egészül ki:
"2a. cikk
A 136/66/EGK rendelet 20a. cikkében említett termelési visszatérítést illetően a tagállamok minden gazdasági év első hónapja alatt tájékoztatják a Bizottságot az előző gazdasági év folyamán ellenőrzés alá vont olívaolaj-mennyiségekről."
(3) A 2768/98/EK rendelet a 3. cikk után a következő 3a. cikkel egészül ki:
"3a. cikk
A tagállamok - legkésőbb szerdánként - értesítik a Bizottságot a 136/66/EGK rendelet mellékletében említett különböző olívaolaj-kategóriák előző heti átlagárairól a területükön lévő legfontosabb reprezentatív piacokon.
Az árakhoz szükség esetén mellékelik az érintett ügyletek nagyságára és reprezentativitására vonatkozó részletes adatokat."
2. cikk
A 205/73/EGK rendelet hatályát veszti.
3. cikk
Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2001. június 1-jén.